KOMISIJOS SPRENDIMAS
2004 m. gruodžio 27 d.
nustatantis priemones dėl tam tikrų žemės ūkio ir daržovių augalų ir vynmedžių sėklos ir dauginamosios medžiagos Bendrijos lyginamųjų bandymų ir tyrimų pagal Tarybos direktyvas 66/401/EEB, 66/402/EEB, 68/193/EEB, 92/33/EEB, 2002/54/EB, 2002/55/EB, 2002/56/EB ir 2002/57/EB nuo 2005 m. iki 2009 m.
(pranešta dokumentu Nr. K(2004) 5264)
(Tekstas svarbus EEE)
(2005/5/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1), ypač į jos 20 straipsnio 3, 4 ir 5 dalis,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla (2), ypač į jos 20 straipsnio 3, 4 ir 5 dalis,
atsižvelgdama į 1968 m. balandžio 9 d. Tarybos direktyvą 68/193/EEB dėl prekybos vynmedžių dauginimo medžiaga (3), ypač į jos 16 straipsnio 3, 4 ir 5 dalis,
atsižvelgdama į 1992 m. balandžio 28 d. Tarybos direktyvą 92/33/EEB dėl prekybos daržovių dauginamąja ir sodinamąja medžiaga, išskyrus sėklas (4), ypač į jos 20 straipsnio 4, 5 ir 6 dalis,
atsižvelgdama į 2002 m. birželio 13 d. Tarybos direktyvą 2002/54/EB dėl prekybos runkelių sėkla (5), ypač į jos 26 straipsnio 3, 4 ir 5 dalis,
atsižvelgdama į 2002 m. birželio 13 d. Tarybos direktyvą 2002/55/EB dėl prekybos daržovių sėkla (6), ypač į jos 43 straipsnio 3, 4 ir 5 dalis,
atsižvelgdama į 2002 m. birželio 13 d. Tarybos direktyvą 2002/56/EB dėl prekybos sėklinėmis bulvėmis (7), ypač į jos 20 straipsnio 3, 4 ir 5 dalis,
atsižvelgdama į 2002 m. birželio 13 d. Tarybos direktyvą 2002/57/EB dėl prekybos aliejinių ir pluoštinių augalų sėkla (8), ypač į jos 23 straipsnio 3, 4 ir 5 dalis,
kadangi:
(1)
Direktyvomis 66/401/EEB, 66/402/EEB, 68/193/EEB, 92/33/EEB, 2002/54/EB, 2002/55/EB, 2002/56/EB ir 2002/57/EB nustatomos būtinos priemonės, kurių turi imtis Komisija sėklos ir dauginamosios medžiagos Bendrijos lyginamiesiems bandymams ir tyrimams atlikti.
(2)
Technines priemones bandymams ir tyrimams atlikti parengė Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinis komitetas.
(3)
Konkursas projektams dėl pirmiau nurodytų bandymų ir tyrimų atlikimo buvo paskelbtas 2004 m. birželio 21 d. Bendrijos institucijų interneto tinklalapyje (9).
(4)
Pasiūlymai buvo įvertinti pagal atrankos ir sutarčių sudarymo kriterijus, nustatytus pirmiau nurodytiems projektų konkursams. Turėtų būti nustatyti projektai, už tyrimų atlikimą atsakingos įstaigos ir reikalavimus atitinkančios išlaidos bei didžiausias Bendrijos finansinis įnašas, sudarantis 80 % reikalavimus atitinkančių išlaidų.
(5)
Bendrijos lyginamieji bandymai ir tyrimai turėtų būti atlikti nuo 2005 m. iki 2009 m. su 2004 m. surinkta sėkla ir dauginamąja medžiaga, o išsami informacija apie tokius bandymus ir tyrimus, reikalavimus atitinkančias išlaidas bei didžiausią Bendrijos finansinį įnašą turėtų būti nustatoma kasmet susitarimu, kurį pasirašo Komisijos įgaliojimus suteikiantis pareigūnas ir už bandymų atlikimą atsakinga įstaiga.
(6)
Dėl Bendrijos lyginamųjų tyrimų ir bandymų, kurie trunka ilgiau nei vienerius metus, tyrimų ir bandymų dalių, vykdomų turint reikiamus asignavimus po pirmųjų metų, turėtų būti gautas Komisijos leidimas be papildomų konsultacijų su Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatiniu komitetu.
(7)
Reikėtų užtikrinti, kad tyrimuose ir bandymuose būtų naudojamas reikiamas bent jau tam tikrų pasirinktų augalų mėginių skaičius.
(8)
Valstybės narės turėtų dalyvauti Bendrijos lyginamuosiuose tyrimuose ir bandymuose, jeigu atitinkamų augalų sėkla yra paprastai dauginama arba ja prekiaujama jų teritorijoje, siekiant iš to padaryti atitinkamas išvadas.
(9)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede išvardytų augalų sėklos ir dauginamosios medžiagos Bendrijos lyginamieji bandymai ir tyrimai atliekami nuo 2005 m. iki 2009 m.
2005 m. bandymų ir tyrimų reikalavimus atitinkančios išlaidos ir didžiausias Bendrijos finansinis įnašas yra nustatyti priede.
Duomenys apie bandymus ir tyrimus yra nurodyti priede.
2 straipsnis
Jeigu priede išvardyta dauginamoji ir sodinamoji medžiaga paprastai būna dauginama arba ja prekiaujama valstybių narių teritorijose, jos ima tokios medžiagos mėginius ir pateikia juos Komisijai.
3 straipsnis
Atsižvelgdama į biudžeto galimybes, Komisija gali nuspręsti tęsti tyrimus ir bandymus, nustatytus priede, nuo 2006 m. iki 2009 m.
Didžiausias Bendrijos finansinis įnašas, sudarantis taip tęsiamų bandymų arba tyrimų 80 % reikalavimus atitinkančių išlaidų, neturi viršyti priede nurodytos sumos.
4 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 27 d.